Author: kovacova
Company: UVSR

Návrh

Komuniké

Vláda Slovenskej republiky na zasadnutí dňa...................... prerokovala a vzala na vedomie Správu z kontroly zabezpečenia systému a výkonu finančnej kontroly prostriedkov poskytnutých SR z predvstupových nástrojov Európskej únie.

	Cieľom bolo zistiť, ako je z hľadiska funkčnosti zabezpečený systém a výkon finančnej kontroly prostriedkov poskytnutých SR Európskou úniou, nadväzne na podpísané Memorandum o porozumení o zriadení Národného fondu z roku 1998 a  Dohodu o administratívnej spolupráci z roku 1999, ako aj ďalších dokumentov. V prípade zistenia nedostatkov zabezpečiť, aby boli prijaté opatrenia na ich odstránenie.

	Z úrovne ÚV SR sa kontrolovalo plnenie úloh vyplývajúcich z uvedených dokumentov a uznesení vlády, ako aj všeobecne záväzných právnych predpisov a interných predpisov súvisiacich so zabezpečovaním budovania inštitúcií pre finančné riadenie zahraničnej pomoci, vrátane finančnej kontroly a audit. Subjektmi kontroly boli Ministerstvo financií SR, Ministerstvo dopravy, pôšt a telekomunikácií SR, Ministerstvo životného prostredia SR a Ministerstvo pôdohospodárstva SR.

Zo súhrnných výsledkov kontroly vyplýva, že postupne v  rokoch 1998 – 2001 sa začalo budovanie inštitúcií a legislatívy na úrovni vlády SR a zainteresovaných ústredných orgánov štátnej správy, a tým sa vytvorili požadované štruktúry a základné podmienky pre systém  a výkon finančnej kontroly prostriedkov poskytovaných SR z predvstupových nástrojov EÚ. Funkčnosť uplatňovaného systému finančnej kontroly prostriedkov poskytnutých EÚ do nadobudnutia účinnosti zákona o finančnej kontrole a vnútornom audite (t.j. do 31.12.2001) nebola dostatočne zabezpečená. 

Počet vykonaných kontrol zo strany kontrolovaných subjektov bol nedostatočný. prístup jednotlivých kontrolovaných ústredných orgánov k výkonu kontroly prostriedkov ES bol individuálny napriek tomu, že ministerka financií zo dňa 6.6.2001 požiadala vedúcich ústredných orgánov, aby do plánu kontrol na II. polrok 2001 zaradili ako prioritu aj finančnú kontrolu prostriedkov Európskych spoločenstiev. 

Preukázal sa tiež neúmerný počet orgánov finančnej kontroly, ktoré túto môžu vykonávať, čo kladie vysoké nároky na koordináciu z hľadiska časového a vecného zamerania, stupňov riadenia projektov, rozsahu a hĺbky kontrol, pričom nie sú vypracované záväzné „Zásady koordinácie finančnej kontroly“. 

 	V uznesení vláda uložila ministrovi financií vypracovať a vydať „Zásady koordinácie finančnej kontroly“ s cieľom vytvárať optimálne podmienky pre efektívny výkon finančnej kontroly.

Bratislava  marec 2002